“Hier volg die Springbokspan …”Gerhard Viviers, ‘n legende as rugbykommentator(Foto Youtube) Dit was een van die hoogtepunte van die jaar, die aankondiging van die Springbokspan. Donkiejare gelede is die span voor honderde opgewonde ondersteuners op die stoep van ŉ Kaapse hotel uitgelees. Die ondersteuners het ure lank gewag, soms in die reën en koue, maar dit was die moeite werd. Jare later is dit soms op onthale ná ŉ belangrike Curriebekerwedstryd of weeklange proewe aangekondig. Wanneer dit op Loftus Versfeld was, was daar groot toejuiging wanneer ŉ Noord-Transvaler se naam uitgelees is. Net so op Ellispark en sekerlik ook Nuweland. Daar was altyd ŉ skok of twee en wanneer ŉ jongeling, ŉ ongewilde of relatiewe onbekende speler se naam uitgelees is. Dan is daar dadelik na mekaar toe gedraai en gevra: “Wie?” Die volgende stelling het dadelik gevolg: “Dit moet Dok (Dr. Danie Craven, die oud Rugbyraad-president) se Matie-witbroodjie wees.” In 1981 was die Oos-Transvaalse senter Jannie Els, wat baie goed in die proewe gevaar het, “in en uit” die Bok-span. Daar is hoog en laag gesweer dat die keurders hom wel gekies het, maar toe Dok Craven daarvan te hore gekom het, was hy briesend dat dit uitgelek het en het hy Els se insluiting glo geveto. Die spanaankondiging is soms laataand regstreeks op die Afrikaanse radiodiens uitgesaai, waarvoor die normale programme onderbreek is. Een aand was dit reg in die middel van ŉ simfoniekonsert vanuit die Johannesburgse stadsaal, maar rugby was koning, die volk moes gevoed word. Oor sowat twee weke word die Bokspan vir die komende toetse teen Ierland, Frankryk, Italië en Wallis aangekondig. Hoeveel spelers gaan toer? Ons weet nog nie. Hoeveel spelers het hulle die afgelope paar weke in (of dalk uit) die span gespeel? Dalk niemand nie. Dis jammer, want daar loop nie maar ŉ goue draadjie deur Suid-Afrikaanse rugby nie.